Saaret saavutettaviksi kutsuvenepalvelun avulla

Merellisessä Helsingissä on upeita saaristoalueita aivan kaupungin tuntumassa, mutta kuinka saaristoon pääsee? Säännöllisen veneliikennelinjan järjestäminen kannattavasti saariin, joissa on vähän tai ei lainkaan pysyvää asutusta, lienee hankalaa, mutta digitaalisen alustan avulla voidaan toimia joustavammin. Kutsuvenepalvelu helpottaisi helsinkiläisiä ja turisteja, kun he haluavat nauttia merestä ja sen saarista.

Ehdotan, että Helsingin vesille järjestetään kutsuvenepalvelualueet sekä kilpailutetaan ja tuetaan alkuun niillä toimiva liikennöitsijä. Sopivista aluksista esimerkkinä on Callboatsin aurinkovoimalla kulkeva katamaraani. Toiminnan voi aloittaa Itä-Helsingin saaristossa. Siellä on useita kohteita, joihin kulkemisen mantereelta tai saaresta toiseen siirtymällä voisi järjestää näppärästi kutsuveneellä. Osassa saarista on jo aluksen rantautumiseen sopiva laituri ja niissä on tulenteko- ja leirintäpaikkoja sekä WC, Pikku Leikosaaressa jopa sauna.

Kruunuvuorenselän välittömässä läheisyydessä on toinen vastaavaan palveluntarjontaan sopiva saariryväs. Kivinokan palvelujen kehityttyä Kulosaaren kartanon ja Kivinokan voi liittää Kruunuvuorenselän palvelualueeseen. Vanhankaupunginselältä löytyvät myös Lammassaari ja Kuusiluoto. Helsingin läntisillä merialueilla virkistyskäytössä olevia saaria on vähemmän, toimintamallin soveltaminen siellä toimisi yhteistyössä Espoon kanssa. Moniin eteläisen Helsingin ravintolasaariin kulku on jo järjestetty.

Itä-Helsingissä palveluun sopivia kaupungin, valtion ja Uudenmaan virkistysalueyhdistyksen omistamia virkistyssaarikohteita ovat

Malkasaari

Villaluodot

Kotiluoto

Kalliosaari

Pikku Leikosaari

Vartiosaari

Hattusaari

Pihlajaluoto

Läntinen Neitsytsaari

(Vantaan puolella Krokholmen)

Lisäksi Itä-Helsingissä on rajoitetussa käytössä olevia saaria, joihin pääsyä kutsuvenepalvelu helpottaisi. Näitä saaria ovat esimerkiksi Villinki, Iso Leikosaari, Iso Iiluoto ja Satamasaari.

Mantereella itäisiin saariin kuljettavan kutsuveneen kyytiin voisi hypätä seuraavilta paikoilta, joihin on sujuva joukkoliikenneyhteys:

Laajasalon Reposalmi (Bussi 89)

Jollaksen Puuskaniemi (Bussi 85, autopaikoitus)

Puotila tai Vuosaaren Rastila (Metroyhteys, leirintäalue)

Roihuvuoren Strömsin venesatama (Bussit 83, 82, 80)

Mahdollisesti myös Herttoniemenrannan Kartanonlaituri tai Neitojenlahti (Bussit 84, 85, 86, 88, 89 tai 81); Herttoniemenrannan laiturit palvelevat myös Kruunuvuorenselän saariin keskittyvää kutsuveneliikennettä.